text: "Sire, fait il, moult me merveil
   Où vous preïstes tel conseil
   Qui otroiastes à nul fuer
   À ce roi Marine ma suer
   Folio10r
   Qui tant est bele et debonnaire
   Que nature la sot miex faire.
   Et rois Crompars par est si lais,
   Si hideus et si contrefais,
   Que je croi que, se ele l'a,
   K'à nul jour mais joie n'aura,
   Ains morra de dueil, ce sachiez ;
   Et ce seroit trop grans meschiez ,
   C'onques ne vi jour de ma vie
   Plus bele ne miex ensaignie;
   Et vous en avés fait le don
   À ce roi qui est sans raison.
   PageV01P074
   Je ne sai à quoi tex hom vaille;
   N'est pas hom, ains est devinaille.
   N'est drois que si laide figure
   Ait si très bele créature.
   À envis m'i assentiroie
   Se je pour vous faire l'osoie.
   Maintenant sui de li venus ;
   Ains si grans duels ne fu veüs
   Qu'ele a demené puiscedi
   Que ceste nouvele entendi.
   Je vous pri, se vous tant m'amés,
   Que ma suer pas ne li donnés ;
   Se pour moi le voulés laissier,
   Moult vous en vorroie priier."
  